text: Stram Kurs mister lokal kandidat efter et døgn
  08 maj 2019 kl. 09.41
  Kim Holmgaard Madsen, Esbjerg, der tirsdag blev opstillet som folketingskandidat for Stram Kurs i Sydjyllands Storkreds, har onsdag formiddag meldt sig ud af partiet.
  Han mener, at det, han så fra Rasmus Paludan i tirsdagens partilederdebatter på DR1 og TV2, var useriøst.
  - Jeg sad ligesom så mange andre danskere tirsdag og så partilederrunden. Jeg må bare sige, at jeg havde forventet, at det blev mere seriøst, når valget gik i gang. Det synes jeg også, at jeg havde hørt, at det skulle til at blive, siger Kim Holmgaard Madsen til Ritzau.
  Rasmus Paludan bekræfter overfor TV SYD, at Kim Holmgaard Madsen har meldt sig ud:
  - Jeg er da irriteret over at have opstillet en kandidat i 16 timer, som så hopper fra. Men egentlig er jeg slet ikke ærgerlig over det. For det viser jo bare, at han er helt ubrugelig, siger Rasmus Paludan til TV SYD.
  Han har tidligere siddet i byrådet i Esbjerg for Dansk Folkeparti og Liberalt Folkeparti, som han stiftede sammen med sin far Freddie H. Madsen.
  TV SYD arbejder på at få en kommentar fra Kim Holmgaard Madsen.
  